Ավետիք Չալաբյան

**Ավետիք Մկրտչի Չալաբյան** (, Երևան), հայ հասարակական-քաղաքական գործիչ։ 2012 թվականից սկսած Հայաստանում հանդես է գալիս մի շարք հասարակական նախաձեռնություններում և 2018 թ.սկսած ղեկավարում մի շարք ընդդիմադիր նախաձեռնություններ։

## Կենսագրությունը
Ավետիք Չալաբյանը ավարտել է Երևանի պետական համալսարանի ֆիզիկայի ֆակուլտետը։ Ստացել է գործարար կառավարման մագիստրոսի (MBA) կոչում նաև Հյուսիսային Կարոլինայի Համալսարանից։

Նախկինում Չալաբյանը  աշխատել է ՄակՔինզի միջազգային խորհրդատվական ընկերությունում որպես ավագ գործընկեր՝ 2010-ից 2015 թվականներին ղեկավարելով ՄակՔինզի մետաղագործական և հանքաարդյունաբերական գործունեությունը ԱՊՀ և Արևելյան Եվրոպայի տարածաշրջանում, իսկ 2015-ից 2020 թվականներին՝ ամբողջ աշխարհում։

Եղել է Նիդեռլանդներում տեղակայված մետաղների և հանքարդյունաբերության խոշոր միջազգային ընկերության՝ Metinvest-ի տնօրենների խորհրդի անդամ։ Նախկինում աշխատել է նաև Հայաստանի տնտեսական զարգացման նախարարության ԱՀԿ-ի գործերի վարչության պետի պաշտոնում։

Չալաբյանը «Արար» հիմնադրամի հոգաբարձուների խորհրդի հիմնադիր անդամ է։ Նա նաև որպես խորհրդի անդամ է Repat Armenia և այլ սոցիալական և բարեգործական նախաձեռնություններում։

## Հասարակական ու քաղաքական ակտիվություն
2012 թ. հանդիսացել է Repat Armenia նախաձեռնության հիմնադիրներից։

2014 թ. հանդիսացել է «Արար» քաղաքակրթական հետազոտությունների հիմնադրամի հիմնադիրներց։

2018 թ. հանդիսացել է «Ազգային օրակարգ» կուսակցության 6 հիմնադիրներից մեկը։ 2020 թ. 44-օրյա պատերազմից հետո Հայաստանում ներգրավված է եղել մի շարք ընդդիմադիր նախաձեռնություններում, ինչպես օրինակ ի պաշտպանություն Արցախի իրականացված «Համախմբում» նախաձեռնությունը։

2022 թվականի մայիսին ընդդիմության ցույցերի ժամանակ կալանավորվել է հավաքներին Հայաստանի ազգային ագրարային համալսարանի  ուսանողական խորհրդի նախագահին ենթադրաբար նյութապես շահագրգռելու մեղադրանքով։ Ազատ է արձակվել 2022 հուլիսին՝ գրավի դիմաց։ 2024 թվականի սեպտեմբերին Վերաքննիչ դատարանը բեկանել է մեղադրական դատավճիռը և գործն ուղարկել նոր քննության։ Այս քրեական գործը ներպետական և միջազգային իրավապաշտպան նախաձեռնությունների կողմից լայնորեն քննադատվել է։ ԱՄՆ Պետական դեպարտամենտի կողմից 2022 թվականին Հայաստանում մարդու իրավունքների իրավիճակի վերաբերյալ տարեկան զեկույցում Ավետիք Չալաբյանի կալանավորումը գնահատվել է որպես կամայական ազատազրկում։ Եվրոպայի խորհրդի Խորհրդարանական վեհաժողովի մշտադիրտարկման կոմիտեի 2024 թվականի զեկույցը, անդրադառնալով Չալաբյանի ձերբակալմանը, արձանագրել է, որ հավաքներին մասնակցելու խրախուսումը չպետք է իրավական կարգավորման ենթարկվի, եթե այդպիսի խրախուսումը չի հակասում նախընտրական քարոզարշավի ֆինանսավորման նկատմամբ համաչափ սահմանափակումներ սահմանող օրենքներին: 

2023 թվականին հանդիսացել է Հայաստանում առաջին քաղաքացիական-օրենսդրական Հայաքվե նախաձեռնություն նախաձեռնողներից և շտաբի համակարգողը։ Հայաքվե նախաձեռնությունը հավաքել էր 58,000 ձայն, սակայն 2023 թվականի դեկտեմբերին Ազգային ժողովի մեծամասնությունը մերժել է հարցն օրակարգ ընդունելը։

Իր ելույթներում և հոդվածներում հիմնականում անդրադառնում է անվտանգային և ռազմաքաղաքական հարցերին։ Քաղաքական դիրքորոշումների հիմնական մասը վերաբերում է ՀՀ անվտանգային համակարգին, տեխնոլոգիական զարգացմանը, պետության ռազմավարության մշակմանը, Արցախին և Հայոց ցեղասպանություն պահանջատիրությանը։

## Ընտանիք
Ամուսնացած է, ունի 4 զավակ։

## Ծանոթագրություններ

Կատեգորիա:Հայ քաղաքական գործիչներ
Կատեգորիա:Հասարակական գործիչներ